На основу члана 99. става 20. и става 21. Закона о планирању и изградњи, члана 27. става 10. и става 11, члана 28. става 2, члана 29. става 1, а у вези са ставом 4. Закона о јавној својини, и члана 40. Статута Општине Чајетина, Скупштина општине Чајетина, на седници одржаној дана 25. августа 2022. године, донела је

**О Д Л У К У**

 **1. ПРИБАВЉА СЕ у јавну својину Општине Чајетина непосредном погодбом,** непокретност-грађевинско земљиште, и то:

 **-део катастарске парцеле број 4640/1 КО Чајетина, површине 247 м2, у оквиру аналитичко геодетских тачака 1,2,3,4,5,6, 18,19,20,21 и 22,**

 **-део катастарске парцеле број 4640/2 КО Чајетина, површине 272 м2, у оквиру аналитичко геодетских тачака 6,7,8,9,10,11,12,13,14,15,16,17 и 18.**

сагласно геодетском снимку заузећа-скици одржавања катастра непокретности, израђеној од стране геодетске организације ,,DMP GEOSYSTEMS“ Душан Лазић предузетник, из Чајетине, Улица Светосавска број 6, **за износ накнаде од 5. 709. 000, 00 динара (петмилионаседамстодевтхиљададинара и 00/100).**

 **2.** На основу ове одлуке, закључиће се уговор о прибављању непокретности у јавну својину, између Општине Чајетина, са једне стране, и Александра Петронијевића, из Голова-Општина Чајетина, са друге стране, у року од 30 дана од дана ступања на снагу ове одлуке.

 3. Уговор из става 2. изреке ове одлуке, закључује се по претходно прибављеном мишљењу Општинског правобранилаштва Општине Чајетина, и јавнобележнички потврђује-солемнизује код надлежног јавног бележника. Трошкове јавнобележничке солемнизације овог уговора сносиће Општина Чајетина.

 4. Овлашћује се председник Општине Чајетина, Милан Стаматовић, да у име и за рачун Општине Чајетина, закључи уговор из става 2. изреке ове одлуке.

 5. О извршењу ове одлуке, стараће се Општинска управа Општине Чајетина.

 6. Ова одлука ступа на снагу у року од осам дана од дана објављивања у Службеном листу Општине Чајетина.

***О б р а з л о ж е њ е***

 Скупштини општине Чајетина, а преко Одељења за урбанизам и имовинксоправне послове Општинске управе Општине Чајетина, као органа надлежног за имовинскоправне послове, дана 17. августа 2022. године, обратило се Општинско правобранилаштво Општине Чајетина захтевом ОП број 66/2022 за прибављање у јавну својину Општине Чајетина, непокретности ближе наведених у изреци ове одлуке. У захтеву је наведено да су поменуте непокретности заузете изградњом јавне саобраћајнице у насељу Тић поље, у Златибору, територија Општине Чајетина, у површинама наведеним у изреци ове одлуке.

Уз захтев су приложени геодетски снимак заузећа предметних непокретности и потврда Министарства финансија-Пореске управе-Одељења за контролу издвојених активности великих локација у Ужицу број 100-464-08-176/2022Г4АОЕ, од 13. јуна 2022. године, о тржишној вредности поменутих непокретности.

 Поступајући по наведеном захтеву, утврђено је следеће чињенично стање.

 Александар Петронијевић, из Голова-Општина Чајетина, власник је непокретности-грађевинског земљишта-катастарских парцела број 4640/1 КО Чајетина и 4640/2 КО Чајетина. Наведене непокретности су фактички експроприсане-заузете изградњом јавне саобраћајнице-пута, у насељу Тић Поље, у Златибору.

Геодетским снимком заузећа-скицом одржавања катастра непокретности, израђеном од стране геодетске организације ,,DMP GEOSYSTEMS“ , утврђено је да су непокретности-катастарске парцеле број 4640/1 КО Чајетина и 4640/2 КО Чајетина, заузете изградњом јавне саобраћајнице, у укупној површини од 519 м2, прецизније, катастарска парцела број 4640/1 КО Чајетина, заузета је изградњом јавне саобраћајнице, у површини од 247 м2, док је непокретност-катастарска парцела број 4640/2 КО Чајетина, заузета изградњом јавне саобраћајнице у површини од 272 м2.

 Општина Чајетина је инвеститор изградње поменуте јавне саобраћајнице.

 Након утврђеног чињеничног стања, одлучено је као у изреци ове одлуке, а из следећих разлога.

 Преко непокретности наведених у изреци ове одлуке, изграђена је јавна саобраћајница-некатегорисани пут. Чланом 3. ставом 5. Закона о путевима, предвиђено је да су некатегорисани путеви, који не припадају државним путевима 1 и 2 реда, општински путеви и улице, у јавној својини јединице локалне самоуправе на чијој се територији налазе.

 Потврдом Министарства финансија-Пореске управе-Одељења за контролу издвојених активности великих локација у Ужицу број 100-464-08-176/2022Г4АОЕ, од 13. јуна 2022. године, утврђена је тржишна вредност наведених непокретности у износу од 11. 000, 00 динара по 1 м2. Укупна тржишна вредност заузетих непокретности изградњом јавне саобраћајнице, у површини од 519 м2, износи 5. 709. 000, 00 динара.

 Чланом 13, а у вези са чланом 15. ставом 1. тачка 13. Статута Општине Чајетина, предвиђено је да Општина Чајетина, преко надлежних органа, управља општинском имовином и утврђује стопе изворних прихода, и висину локалних

 такси,из чега произлази да је поменута јавна саобраћајница-некатегорисани пут у јавној својини Општине Чајетина, као јединице локалне самоуправе на чијој се територији налази.

 Чланом 58. ставом 1. Устава Републике Србије, зајемчено је право на мирно уживање својине и других имовинских права стечених на основу закона.

 Чланом 58. ставом 2. Устава Републике Србије, прописано је да право својине може да буде одузете или ограничено само у јавном интересу утврђеном на основу закона, и уз накнаду која не може да буде нижа од тржишне.

 Чланом 20. ставом 1. тачка 10. Закона о локалној самоуправи,предиђено је да се општина, као јединица локалне самоуправе, преко својих органа, а на основу Устава и закона,стара о остваривању, унапређењу и заштити људских и мањинских права, родној равноправности и јавном информисању у општини.

 Чланом 29. ставом 4. Закона о јавној својини, предвиђено је да се, изузетно од члана 29. става 1. Закона о јавној својини, непокретне ствари могу прибавити у јавну својини или отуђити из јавне својине, непосредном погодбом, али не испод, од стране надлежног органа процењене тржишне вредности непокретности-код отуђења, или не изнад процењене тржишне вредности непокретности-код прибављања, ако то у конретном случају, представља једино могуће решење. Предлог акта тј. акт о оваквом располагању мора да садржи образложење разлога из којих произлази постојање таквих околности.

 У конкретном случају, утврђено је да је Александар Петронијевић, као власник , експроприсане-заузете изградњом инфраструктурног објекта јавне намене-јавне саобраћајнице, лишен уставом загарантованог права на мирно уживање својине и других имовинских права стечених на основу закона, на истима, без претходно спроведеног управног поступка експропријације наведених непокретности, пред имовинскоправном службом Општинске управе Општине Чајетина, и права на остварење накнаде за одузимање права својине.

 Моментом заузећа поменутих непокретности изградњом јавне саобраћајнице, наведени делови непокретности из изреке ове одлуке, постали су објекти јавне намене, и моментом заузећа истих ради изградње објекта јавне намене, настала је и доспела је обавеза Општине Чајетина, као јединице локалне самоуправе да власнику истих исплати накнаду у висини тржишне вредности поменутих непокретности.

 На основу напред наведеног чињеничног стања и важећих законских прописа, утврђено је да се прибављањем предметних непокретности у јавну својину Општине Чајетина остварује јавни интерес, јер су испуњени услови предвиђени чланом 29. Закона о јавној својини, члана 20. става 1. тачка 10. Закона о локалној самоуправи, члана 13. и члана 15. става 1. тачка 13. Статута Општине Чајетина, и члана 58. Устава Републике Србије , и одлучено је као у изреци ове одлуке.

**СКУПШТИНА ОПШТИНЕ ЧАЈЕТИНА**

**Број: 463-58/2022-02 од 25. августа 2022. године**

**ПРЕДСЕДНИК**

**СКУПШТИНЕ ОПШТИНЕ**

*Арсен Ђурић*